|  |
| --- |
| **Republika e Kosovës****Republika Kosova *–* Republic of Kosovo*****Qeveria – Vlada – Government*****Ministria e Drejtësisë *–* Ministarstvo Pravde *–* Ministry of Justice**  |

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PROJEKTLIGJI PËR PËRGJEGJËSINË DISIPLINORE TË GJYQTARËVE DHE PROKURORËVE**

**Kuvendi i Republikës së Kosovës,**

Në bazë të nenit 65 (1) të Kushtetutës së Republikës së Kosovës,

Miraton:

**LIGJIN PËR PËRGJEGJËSINË DISIPLINORE TË GJYQTARËVE DHE PROKURORËVE**

**KAPITULLI I**

**DISPOZITAT E PËRGJITHSHME**

**Neni 1**

**Qëllimi dhe fushëveprimi**

Ky ligj përcakton shkeljet disiplinore, procedurat e fillimit të hetimeve për dyshimet për shkelje disiplinore të gjyqtarëve dhe prokurorëve, procedurat disiplinore para Komisioneve dhe Këshillave Disiplinore përkatëse, dhe procedurat gjyqësore që lidhen me shkeljet disiplinore pranë Gjykatës Supreme.

**Neni 2**

**Përkufizimet**

(…)

**Neni 3**

**Parimet e përgjegjësisë disiplinore**

1. Procedurat disiplinore kundër gjyqtarëve dhe prokurorëve zhvillohen në pajtim me këtë ligj dhe bazuar në parimet e:
	1. Ligjshmërisë,
	2. Pavarësisë së gjyqësorit,
	3. Gjykimit të drejtë,
	4. Proporcionalitetit,
	5. Transparencës,
	6. Llogaridhënies.
2. Parimet e cekura në paragrafin 1 interpretohen dhe zbatohen në përputhje me Kushtetutën e Republikës së Kosovës, Konventën Evropiane për Mbrojtjen e të Drejtave të Njeriut dhe Lirive Themelore, dhe jurisprudencën përkatëse të Gjykatës Evropiane për të Drejtat e Njeriut.

**KAPITULLI II**

**PËRGJEGJËSIA, SHKELJET DHE MASAT DISIPLINORE KUNDËR GJYQTARËVE DHE PROKURORËVE**

**Neni 4**

**Përgjegjësia disiplinore**

Gjyqtarët dhe prokurorët do t’i nënshtrohen përgjegjësisë disiplinore për shkelje disiplinore dhe në përputhje me procedurat e përcaktuara në këtë ligj.

**Neni 5**

**Shkeljet disiplinore për gjyqtarë**

1. Gjyqtari kryen shkelje disiplinore nëse ai ose ajo me ose pa dashje:
	1. Kryen detyra zyrtare duke mos respektuar parimin e paanshmërisë duke paragjykuar kështu në bazë të racës, ngjyrës, gjinisë, fesë, etnisë, apo statusit social e ekonomik
	të palës në procedurë;
	2. Nuk trajton sipas ligjit palët, përfaqësuesit e tyre, dëshmitarët, dhe pjesëmarrësit e tjerë në procedurë;
	3. Zbulon informata zyrtare konfidenciale në kundërshtim me ligjin;
	4. Pranon çfarëdo lloj dhurate apo shpërblimi që mund të ndikojë apo duket se ndikon në vendimet dhe veprimet zyrtare, përveç kur pranimi i dhuratave apo shpërblimit është i lejuar me ligj dhe pranohet në përputhje me procedurat e përcaktuara me ligj;
	5. Keqpërdor pozitën zyrtare për përfitime të paligjshme qoftë për veten apo të tjerët;
	6. Nuk kërkon përjashtimin nga procedura gjyqësore në rastet kur ka konflikt interesi e ku përjashtimi kërkohet me ligj;
	7. Nuk i kryen në kohë detyrat zyrtare që kërkohen me ligj, duke përfshirë edhe keqinterpretimin me ose pa dashje e të përsëritur të ligjit, vlerësimin e fakteve, dhe vlerësimin e provave që përdoren për të vendosur lidhur me rastet;
	8. Përfshihet në komunikim *ex-parte* me palët në procedurë ose me përfaqësuesit e tyre në kundërshtim me ligjin;
	9. Ndërhyn në veprimet e gjyqtarëve dhe prokurorëve të tjerë me qëllim të ndikimit në aktivitetet dhe vendimet e tyre në ndonjë nga mënyrat e ndaluara me ligj;
	10. Jep deklarata publike gjatë procedurave që janë duke u zhvilluar e të cilat mund ose ndikojnë negativisht në gjykim të drejtë dhe trajtim të barabartë të palëve në procedurë ose të cilat mund të dëmtojnë besueshmërinë dhe reputacionin e gjykatës;
	11. Përfshihet në veprime që nuk janë në përputhje me detyrat dhe funksionet e një gjyqtari;
	12. Nuk vepron në përputhje me vendimet ligjore të Këshillit ose të kryetarit të gjykatës në kuadër të së cilës vepron;
	13. Nuk merr pjesë në procedurat disiplinore dhe nuk i përgjigjet hetimeve disiplinore, përveç në rastet kur lejohet me ligj;
	14. Ofron informata të rrejshme ose çorientuese në çështjet që ndërlidhen me procedurat disiplinore dhe procedurat administrative gjyqësore, përfshirë ngritjen në detyrë dhe transferimet;
	15. Nuk merr pjesë në programet trajnuese të përcaktuara me ligj ose me rregullore dhe politika të Këshillit;
	16. Përfshihet në sjellje, qoftë kur është në detyrë apo privatisht, të cilat dëmtojnë reputacionin e gjykatës ose mund të dëmtojnë besimin e publikut në paanshmërinë ose besueshmërinë e gjyqësorit;
	17. Është anëtar i ndonjë partie politike ose përfshihet në aktivitete të partive politike të cilat mund të dëmtojnë paanshmërinë, besueshmërinë, dhe reputacionin e gjyqtarit apo gjykatës.
	18. Nuk inicion procedura disiplinore hetimore kur një gjë e tillë kërkohet sipas këtij ligji.

**Neni 6**

**Shkeljet disiplinore për prokurorë**

1. Prokurori kryen shkelje disiplinore nëse ai ose ajo me ose pa dashje:
	1. Nuk i kryen funksionet prokuroriale në mënyrë të drejtë, të paanshme, dhe objektive, dhe i kryen detyrat zyrtare duke mos respektuar parimin e paanshmërisë duke paragjykuar kështu në bazë të racës, ngjyrës, gjinisë, fesë, etnisë, apo statusit social e ekonomik të palës në procedurë;
	2. Nuk siguron barazi para ligjit dhe nuk informohet lidhur me të gjitha rrethanat përkatëse, përfshirë ato që ndikojnë tek i dyshuari, pavarësisht nëse janë apo jo në favor të këtij të fundit;
	3. Fillon apo vazhdon ndjekjen penale edhe kur nga një hetim i paanshëm del se akuzat janë të pabaza;
	4. Paraqet prova kundër të dyshuarve duke ditur ose besuar mbi baza të arsyeshme se provat e tilla janë fituar me anë të metodave të paligjshme;
	5. Nuk mbron parimin e barazisë së armëve, veçanërisht duke u zbuluar palëve të tjera informacione të cilat ai ose ajo i posedon dhe të cilat mund të ndikojnë në vënien e drejtësinë në procedurë përkatëse;
	6. Nuk e ruan konfidencialitetin e informacionit të marrë nga palët e treta, përveç kur një zbulim i tillë kërkohet me ligj;
	7. Nuk merr parasysh interesat e dëshmitarëve, veçanërisht në marrjen e masave për t’iu mbrojtur jetën, sigurinë dhe privatësinë në përputhje me ligjin;
	8. Nuk merr parasysh qëndrimet dhe shqetësimet e viktimave në rastet kur preken interesat e tyre personale, veçanërisht duke mos siguruar informimin e viktimave për të drejtat e tyre dhe për zhvillimet në procedurë;
	9. Nuk vepron në përputhje me vendimet ligjore të Këshillit ose të Kryeprokurorit;
	10. Nuk merr pjesë në procedura disiplinore dhe nuk i përgjigjet hetimeve disiplinore, përveç kur lejohet me ligj;
	11. Ofron informata të rrejshme ose çorientuese në çështjet që lidhen me procedurat disiplinore dhe procedurat administrative prokuroriale, përfshirë ngritjen në detyrë dhe transferimet;
	12. Nuk merr pjesë në programet trajnuese të përcaktuara me ligj ose me rregullore dhe politika përkatëse;
	13. Përfshihet në sjellje, qoftë kur është në detyrë apo privatisht, të cilat dëmtojnë reputacionin e Prokurorit të Shtetit ose që mund të dëmtojnë besimin e publikut në paanshmërinë ose besueshmërinë e Prokurorit të Shtetit;
	14. Pranon çfarëdo lloj dhurate apo shpërblimi që mund të ndikojë apo duhet se ndikon në vendimet dhe veprimet zyrtare, përveç kur pranimi i dhuratave apo shpërblimit është i lejuar me ligj dhe pranohet në përputhje me procedurat e përcaktuara me ligj;
	15. Keqpërdor pozitën zyrtare për përfitime të paligjshme qoftë për veten apo të tjerët;
	16. Është anëtar i ndonjë partie politike ose përfshihet në aktivitete të partive politike të cilat mund të dëmtojnë paanshmërinë, besueshmërinë, dhe reputacionin e prokurorit apo Prokurorit të Shtetit.
	17. Nuk inicion procedura disiplinore hetimore kur një gjë e tillë kërkohet sipas këtij ligji.

**Neni 7**

**Masat disiplinore**

1. Për shkelje disiplinore, gjyqtarëve dhe prokurorëve mund t’u shqiptohen një ose më shumë nga masat disiplinore në vijim:
	1. vërejtje jopublike me shkrim;
	2. vërejtje publike me shkrim;
	3. zvogëlim i përkohshëm i pagës deri në pesëdhjetë për qind (50%) për një periudhë deri në një (1) vit;
	4. pezullim i përkohshëm nga detyra deri në gjashtë (6) muaj pa pagesë;
	5. transferim i përkohshëm ose i përhershëm në një gjykatë apo prokurori tjetër;
	6. propozim për shkarkim.
2. Vendimet që lidhen me shkarkimin e një gjyqtari merren nga Këshilli. Këshilli mund t’i propozojë Presidentit të Republikës së Kosovës shkarkimin e ndonjë gjyqtari vetëm pas shqiptimit të dënimit për vepër të rëndë penale ose për mosrespektim të rëndë të detyrave.
3. Prokurorët mund të shkarkohen nga detyra vetëm pas shqiptimit të dënimit për vepër të rëndë penale ose për mosrespektim të rëndë të detyrave.
4. Mosrespektim i rëndë i detyrave konsiderohet kryerja e përsëritur ose e vazhdueshme e një apo më shumë shkeljeve disiplinore të përcaktuara me këtë ligj, e që tregon qartë se gjyqtari është i paaftë për të kryer funksionet zyrtare prej një gjyqtari, ose në qoftë se shkelja disiplinore është kryer me keqdashje, me qëllim të përfitimit në mënyrë të paligjshme, ose të dëmtimit të palës në procedurë.
5. Me t’u pushuar nga puna, gjyqtarit apo prokurorit u hiqen të gjitha të drejtat dhe privilegjet që rrjedhin nga detyra e gjyqtarit apo prokurorit, me përjashtim të ndonjë të drejte që ndërlidhet me detyrën dhe e cila me ligj nuk ndikohet nga shkarkimi.
6. Masat disiplinore shqiptohen vetëm në përputhje me parimin e proporcionalitetit dhe duke marrë parasysh:
	1. Numrin dhe seriozitetin e shkeljeve disiplinore të kryera nga një gjyqtar apo prokuror;
	2. Pasojat e shkeljes disiplinore;
	3. Rrethanat në të cilat është kryer shkelja disiplinore;
	4. Performancën dhe sjelljen e përgjithshme të gjyqtarit apo prokurorit;
	5. Sjelljen dhe nivelin e bashkëpunimit të gjyqtarit apo prokurorit gjatë procedurës disiplinore.

**KAPITULLI III
PROCEDURA DISIPLINORE**

**Neni 8**

**Hetimi i shkeljeve disiplinore**

1. Institucionet e mëposhtme janë të autorizuara të fillojnë procedurat hetimore lidhur me shkeljet disiplinore, të hetojnë akuzat për shkelje disiplinore, dhe të paraqesin aktakuzën para palës gjatë procedurës disiplinore (në tekstin e mëtejmë “institucionet e autorizuara”):
	1. Kryetari i Gjykatës Themelore përkatëse, Kryetari i Gjykatës së Apelit apo Kryetari i Gjykatës Supreme për sa i përket shkeljeve disiplinore të gjyqtarve;
	2. Kryetari i Gjykatës së Apelit apo Kryetari i Gjykatës Supreme për sa i përket shkeljeve disiplinore të Kryetarëve të Gjykatave Themelore;
	3. Kryetari i Gjykatës Supreme për sa i përket shkeljeve disiplinore të Kryetarit të Gjykatës së Apelit;
	4. Mbledhja e përgjithshme e gjyqtarëve të Gjykatës Supreme për sa i përket shkeljeve disiplinore të Kryetarit të Gjykatës Supreme;
	5. Kryeprokurori i Shtetit për sa i përket shkeljeve disiplinore të prokurorëve dhe kryeprokurorëve;
	6. Këshilli përkatës për sa i përket shkeljeve disiplinore të cilit do gjyqtar apo prokuror;
	7. Ministri i Drejtësisë dhe Avokati i Popullit për sa i përket institucioneve të autorizuara në pajtim me paragrafët 1.1 deri 1.5 për mos fillimin e procedurave disiplinore hetimore, siç kërkohet me këtë ligj.
2. Procedurat hetimore iniciohen në bazë të një ankese zyrtare të paraqitur nga një person fizik ose juridik ose *ex officio*, nëse institucioni i autorizuar ka bazë të arsyeshme për të besuar se një gjyqtar apo prokuror ka kryer shkelje disiplinore.
3. Personi fizik apo juridik duhet t’ia dorëzojë me shkrim ankesën zyrtare institucionit përkatës të autorizuar, siç përcaktohet në paragrafët 1.1 deri 1.5. Ankesa zyrtare duhet të përmbajë:
	1. identitetin e personit fizik ose juridik i cili e paraqet ankesën,
	2. identitetin e gjyqtarit ose prokurorit që do të jetë subjekt i hetimit,
	3. një përshkrim konciz të aspekteve faktike dhe juridike mbi të cilat është ngritur dyshimi për shkelje disiplinore.
4. Çdo ankesë zyrtare duhet të regjistrohet dhe të arkivohet nga institucioni i autorizuar. Institucioni i autorizuar duhet menjëherë t’i dërgojë një njoftim me shkrim Këshillit, Avokatit të Popullit dhe Ministrisë së Drejtësisë për çdo ankesë zyrtare të parashtruar.
5. Ankesat zyrtare të cilat janë dukshëm joserioze, të pabaza, nuk kanë të bëjnë me shkelje disiplinore apo të cilat i nënshtrohen parashkrimit, nuk do të merren parasysh. Institucioni i autorizuar informon me shkrim personin që ka paraqitur ankesë për arsyet e hedhjes poshtë të ankesës. Një kopje e vendimit i dërgohet Këshillit, Avokatit të Popullit dhe Ministrisë së Drejtësisë.
6. Në rast se Këshilli, Avokati i Popullit ose Ministria e Drejtësisë konsiderojnë se vendimi për hedhjen poshtë të ankesës nuk është në përputhje me paragrafin 5, cilido prej tyre mund të fillojë procedurat hetimore *ex officio*.

**Neni 9**

**Parashkrimi**

1. Institucioni i autorizuar nuk fillon procedurën hetimore për shkelje disiplinore në qoftë se kanë kaluar pesë (5) vjet nga koha e kryerjes së shkeljes së supozuar disiplinore.

2. Asnjë afat i parashkrimit nuk zbatohet për shkeljet disiplinore të cilat, në bazë të këtij ligji, kualifikohen si mosrespektim i rëndë i detyrave.

**Neni 10
Vepra penale**

1. Në rastet kur shkelja e supozuar disiplinore përmban elemente të veprës penale, institucioni i autorizuar, *ex officio*, ia referon çështjen prokurorit të shtetit dhe pezullon procedurën hetimore për shkelje disiplinore.

2. Në rastet kur prokurori i shtetit vendos të mos ndjekë penalisht shkeljen, ai ose ajo duhet të informojë me shkrim institucionin e autorizuar lidhur me vendimin. Më pastaj, institucioni i autorizuar rifillon procedurën hetimore disiplinore.

3. Referimi i çështjes tek prokurori i shtetit e ndërpret parashkrimin.

4. Në qoftë se referimi i çështjes tek prokurori i shtetit rezulton në dënim penal apo lirim nga akuza, institucioni i autorizuar mund të rinisë procedurat disiplinore.

**Neni 11**

**Procedura Hetimore**

1. Palë në procedurë hetimore konsiderohen institucioni i autorizuar dhe gjyqtari ose prokurori i cili është subjekt i hetimeve për shkak të kryerjes së shkeljes disiplinore.

2. Institucionet e autorizuara fillojnë procedurat hetimore me paraqitjen e një njoftimi zyrtar me shkrim tek Këshilli dhe gjyqtari ose prokurori i cili është subjekt i hetimeve, me anë të të cilit bëhet i ditur identiteti i gjyqtarit apo prokurorit që do të jetë subjekt i hetimit, si dhe një përshkrim konciz të aspekteve faktike dhe juridike mbi të cilat është ngritur dyshimi për shkelje disiplinore.

3. Institucioni i autorizuar dhe gjyqtari apo prokurori i cili është subjekt i hetimeve do të ketë të gjitha kompetencat, të drejtat dhe detyrat për sa i përket hetimeve penale, siç parashihet me Kodin e Procedurës Penale.

4. Institucioni i autorizuar duhet të sigurojë fakte dhe të mbledhë prova lidhur me shkeljen e supozuar disiplinore. Subjekti i hetimit dhe institucioni i autorizuar i cili ka filluar procedurat hetimore mund të sugjerojnë dëshmitarë, të paraqesin prova, si dhe të kërkojnë paraqitjen e dokumenteve dhe provave në dispozicion të personave ose institucioneve tjera.

5. Institucioni i autorizuar i jep subjektit të hetimit mundësi efektive për t’u dëgjuar në lidhje me ankesën dhe për t’u përfaqësuar nga avokati i autorizuar.

6. Subjekti i hetimit duhet të ketë qasje në provat e mbledhura nga institucioni i autorizuar.

7. Procedura hetimore duhet të përfundojë brenda tre (3) muajve nga dita kur institucioni i autorizuar njofton Këshillin sipas paragrafit 2. Pas përfundimit të hetimit, institucioni i autorizuar duhet të paraqesë, pa vonesë, tek Komisioni Disiplinor dhe palët, një raport me shkrim mbi të gjitha faktet dhe provat e mbledhura, dhe të propozojë një ose më shumë masa disiplinore nëse konsideron se gjyqtari ose prokurori ka kryer shkelje disiplinore.

8. Institucioni i autorizuar mund të përfundojë procedurat hetimore nëse konstaton se nuk ka prova të mjaftueshme se gjyqtari ose prokurori, i cili është subjekt i hetimit, ka kryer shkelje disiplinore. Në këtë rast, institucioni i autorizuar miraton një vendim mbi arsyet e ndërprerjes së procedurave hetimore dhe ia dorëzon Këshillit, Avokatit të Popullit dhe Ministrisë së Drejtësisë dhe subjektit të hetimit.

**Neni 12**

**Marrëveshja për marrjen e përgjegjësisë**

1. Institucioni i autorizuar dhe subjekti i hetimeve mund të bien dakord për një zgjidhje vullnetare të shkeljes së supozuar disiplinore për të cilën është duke u hetuar subjekti i hetimit.

2. Përjashtimisht nga paragrafi 1 i këtij neni, marrëveshja nuk zbatohet në rastet e mosrespektimit të rëndë të detyrave, për të cilin mund të shqiptohet masa e shkarkimit.

3. Palët sigurojnë një Marrëveshje për Marrjen e Përgjegjësinë Disiplinore, e cila pasqyron shkeljet disiplinore të cilat subjekti i hetimit i ka pranuar.

4. Marrëveshja me shkrim e nënshkruar nga palët duhet t’i dorëzohet Komisionit Disiplinor.

5. Në përputhje me paragrafin 4 të këtij neni, Marrëveshja duhet të përmbajë si më poshtë:

5.1. deklaratën faktike të shkeljes disiplinore të pranuar nga subjekti i hetimit;

5.2. masën disiplinore për të cilën është rënë dakord;

5.3. një deklaratë të nënshkruar nga subjekti i hetimit në fjalë i cili deklaron se është i vetëdijshëm që Marrëveshja duhet të miratohet nga Komisioni Disiplinor.

6. Pas pranimit së Marrëveshjes, Komisioni Disiplinor vendos mbi pranimin ose refuzimin e Marrëveshjes.

7. Nëse Komisioni Disiplinor pranon Marrëveshjen, çështja do të procedohet në të njëjtën mënyrë sikur Komisioni Disiplinor të ketë konstatuar se ka ndodhur një shkelje disiplinore, përveç se do të lejohet ankesë pas pranimit të Marrëveshjes nga Komisioni.

8. Nëse Komisioni Disiplinor refuzon Marrëveshjen, fakti që palët janë përpjekur të negociojnë një marrëveshje të tillë me zgjidhje vullnetare të shkeljes disiplinore dhe çdo pranim i bërë nga pala para Komisionit, nuk mund të përdoret nga ose kundër cilësdo pale në ndonjë seancë disiplinore.

**Neni 13**

**Procedurat Disiplinore në Këshill**

1. Komisioni Disiplinor është shkalla e parë disiplinore brenda Këshillit përkatës i cili ka autoritet që të shqiptojë masa disiplinore.

2. Këshilli është shkalla e dytë disiplinore.

3. Dispozitat e Kodit të Procedurës Penale zbatohen në përputhje me procedurat disiplinore të Komisionit Disiplinor dhe Këshillit.

**Neni 14**

**Komisionet Disiplinore të Këshillave**

1. Komisioni Disiplinor i Këshillit Gjyqësor të Kosovës përbëhet nga tre (3) anëtarë të Këshillit, dy (2) nga të cilët janë gjyqtarë. Kryesuesi i Komisionit duhet të jetë gjyqtar. Gjyqtarët emërohen nga Këshilli.

2. Komisioni Disiplinor i Këshillit Prokurorial të Kosovës përbëhet nga tre (3) anëtarë, një prej të cilëve është prokuror dhe anëtar i Këshillit, i cili do të jetë edhe kryesues i Komisionit. Njëri nga anëtarët duhet të jetë prokuror nga Zyra e Kryeprokurorit të Shtetit dhe tjetri prokuror nga Prokuroria e Apelit.

3.Komisioni disiplinor, brenda pesëmbëdhjetë (15) ditëve pas marrjes së raportit të institucionit të autorizuar, në pajtim me nenin 11, paragrafi 7, merr vendim të:

3.1. caktojë seancën disiplinore në përputhje me nenin 15;

3.2. kërkojë nga institucioni i autorizuar të paraqesë prova shtesë apo të kryejë hetime plotësuese brenda afatit të përcaktuar nga Komisioni Disiplinor, e që nuk duhet të kalojë periudhën prej një (1) muaji.

**Neni 15
Seancat Disiplinore**

1. Pasi Komisioni Disiplinor i Këshillit përkatës pranon raportin nga institucioni i autorizuar, institucioni i autorizuar dhe subjekti i hetimit njoftohen lidhur me bazën e procedurës disiplinore dhe ftohen nga Komisioni Disiplinor të paraqiten personalisht në seancë të mbyllur e cila mbahet brenda dhjetë (10) ditëve të punës nga data e njoftimit.

2. Gjyqtarët dhe prokurorët kanë të drejtën e vetëpërfaqësimit, apo të angazhimit të avokatit mbrojtës të autorizuar për mbrojtjen e tyre, dhe të kenë qasje në të gjitha provat e marra gjatë hetimit dhe në të gjitha shkresat e lëndës.

3. Komisioni disiplinor përkatës vendos nëse është kryer shkelja e supozuar disiplinore dhe në rast se konstaton se subjekti i hetimit ka kryer shkeljen e supozuar disiplinore, shqipton masën disiplinore sipas dispozitave të këtij ligji.

**Neni 16**

**Vendimet e Komisioneve Disiplinore**

1. Vendimi duhet të jetë në formë të shkruar, dhe të përmbajë arsyetimin dhe këshillën juridike. Një kopje e vendimit i dërgohet Këshillit dhe palëve, si dhe publikohet zyrtarisht.

2. Komisioni disiplinor merr vendim brenda dy (2) muajve nga pranimi i raportit të institucionit të autorizuar.

**Neni 17**

**Ankesa ndaj Vendimit të Komisionit**

1. Secila palë mund të paraqesë ankesë ndaj vendimit të Komisionit Disiplinor përkatës në Këshillin përkatës. Anëtari i Këshillit, i cili ka qenë anëtar i Komisionit, nuk mund të marrë pjesë në procesin e ankesës.

2. Brenda pesëmbëdhjetë (15) ditëve nga marrja e vendimit të Komisionit Disiplinor, subjekti i hetimit dhe institucioni i autorizuar i cili ka filluar procedurën disiplinore, mund të parashtrojnë ankesë para Këshillit ndaj vendimit të Komisionit Disiplinor.

3. Afati për paraqitjen e ankesës, sipas paragrafit 2 të këtij neni, mund të vazhdohet, me kusht që kërkesa për vazhdimin e afatit paraqitet pranë Këshillit brenda pesëmbëdhjetë (15) ditëve në dispozicion. Këshilli nuk lejon vazhdimin e afatit për ankesën e paraqitur pas pesëmbëdhjetë (15) ditëve, përveç në rrethana të jashtëzakonshme.

4. Ankesa e ushtruar brenda këtyre afateve pezullon ekzekutimin e vendimit disiplinor.

5. Përjashtimisht nga paragrafi 2 i këtij neni, në rast se Këshilli nuk merr vendim brenda tridhjetë (30) ditëve nga dita e pranimit të ankesës, subjekti i hetimit ose institucioni i autorizuar i cili ka filluar procedurën disiplinore mund të bëjnë ankesë pranë Gjykatës Supreme për mosveprim të Këshillit përkatës.

**Neni 18**

**Arsyet për ankesë**

1. Ankesë mund të ushtrohet në rrethanat si në vijim:

1.1 në rast të shkeljes së legjislacionit në fuqi për gjyqtarë dhe prokurorë;

1.2 në rast të shkeljes procedurale;

1.3 në rast të një gabimi faktik të qartë apo të dukshëm i cili ndikon në të drejtat substanciale të palës në qoftë se ndikon seriozisht në paanësinë, integritetin ose reputacionin publik të procedurës;

**Neni 19**

**Vendimi i Këshillit**

1. Vendimi i Këshillit duhet të jetë me shkrim dhe i bazuar, dhe duhet të lëshohet brenda një periudhe prej tridhjetë (30) ditësh nga dita e pranimit të ankesës.

2. Këshilli, në një takim të hapur, vendos me shumicën e votave të të gjithë anëtarëve të tij.

3. Me rastin e vendimit mbi ankesën, Këshilli mund ta refuzojë ankesën, ta vërtetojë vendimin ose t’ia kthejë të Komisionit Disiplinor për rishqyrtim.

4. Vendimi i cekur në paragrafin 1 të këtij neni duhet të jetë i bazuar për sa i përket provave të administruara nga të dyja palët, dhe interpretimit të shkeljeve të pretenduara, si dhe duhet të përmbajë një dënim që të përshtatshëm për realizimin e qëllimit të përcaktuar me këtë ligj. Në një rast të tillë, vendimi i Këshillit duhet të reflektojë dhe të arsyetojë zbatimin e parimit të proporcionalitetit kur vendoset në çështje të tilla.

**Neni 20**

**Ankesa ndaj Vendimit të Këshillit**

1. Subjekti i hetimit dhe institucioni i autorizuar i cili ka filluar procedurat hetimore mund të paraqesin ankesë ndaj vendimeve të Këshillit pranë Gjykatës Supreme, brenda pesëmbëdhjetë (15) ditëve nga dita e marrjes së vendimit.

2. Përjashtimisht nga paragrafi 1 i këtij neni, në rast se Këshilli nuk merr vendim brenda tridhjetë (30) ditëve nga dita e pranimit të ankesës, subjekti i hetimit apo institucioni i autorizuar i cili ka filluar procedurën disiplinore, mund të bëjnë ankesë pranë Gjykatës Supreme për mosveprim të Këshillit përkatës.

**Neni 21**

**Shqyrtimi nga Gjykata Supreme**

1. Gjykata Supreme, në një trup gjykues të përbërë nga tre anëtarë, të zgjedhur nga kryetari i Gjykatës Supreme, brenda dyzet e pesë (45) ditëve, shqyrton dhe vendos lidhur me ankesat ndaj vendimit të Këshillit përkatës, në bazë të këtij ligji. Në rast se Kryetari i Gjykatës Supreme është subjekt i hetimit, atëherë zgjedhjen e anëtareve e bën gjyqtari më i moshuar i Gjykatës Supreme.

2. Vendimet e Këshillit shqyrtohen në aspektin e shkeljeve të legjislacionit në fuqi, shkeljeve procedurale, dhe vërtetimit të gabuar të gjendjes faktike ose të provave të pamjaftueshme.

3. Pas shqyrtimit të ankesës, Gjykata Supreme mund të konfirmojë vendimin e Këshillit, ta ndryshojë atë apo ta kthejë në Këshill për rishqyrtim.

4. Në rast se Gjykata Supreme vendos të kthejë çështjen për rishqyrtim në Këshillin përkatës, atëherë Këshilli përkatës vendos brenda tridhjetë (30) ditëve nga dita e marrjes së vendimit, sipas udhëzimit të Gjykatës, si dhe njofton Gjykatën për këtë.

5. Në rast se Gjykata Supreme nuk merr njoftim lidhur me vendimin e cekur në paragrafin 5 të këtij neni brenda dyzet e pesë (45) nga dita e kthimit të rastit për shqyrtim, atëherë Gjykata Supreme vendos mbi rastin brenda pesëmbëdhjetë (15) ditëve pas kalimit të afatit sipas këtij paragrafi.

6. Vendimi i Gjykatës Supreme është përfundimtar.

**KAPITULLI IV**

**DISPOZITAT KALIMTARE DHE PËRFUNDIMTARE**

**Neni 22
Dispozitat kalimtare**

1. (…)

**Neni 23**

**Hyrja në fuqi**

Ky ligj hyn në fuqi pesëmbëdhjetë (15) ditë pas publikimit në Gazetën Zyrtare të Republikës së Kosovës.